b'\n_START_ARTICLE_\nPrometeu\n_START_SECTION_\nMitologie\n_START_PARAGRAPH_\nPrometeu este fiul lui Iapet \xc8\x99i al Climenei (sau al Asiei, ambele fiice ale lui Ocean) \xc8\x99i fratele lui Atlas \xc8\x99i al lui Epimeteu. Se c\xc4\x83s\xc4\x83tore\xc8\x99te fie cu Celeno, fie cu Climene. Printre copiii lui se num\xc4\x83r\xc4\x83 Deucalion, Licos \xc8\x99i Himerea \xc8\x99i, \xc3\xaen func\xc8\x9bie de surs\xc4\x83, Etneos, Elen, eroul fondator al elenilor, \xc8\x99i Tebe, de\xc8\x99i ace\xc8\x99tia din urm\xc4\x83 mai sunt considera\xc8\x9bi copiii lui Deucalion._NEWLINE_\xc3\x8en func\xc8\x9bie de surs\xc4\x83, Prometeu a creat omul din lut \xc3\xaensufle\xc8\x9bindu-i cu foc, dar aceast\xc4\x83 legend\xc4\x83 nu apare \xc3\xaen Teogonia. \xc3\x8en schimb Prometeu era considerat acolo binef\xc4\x83c\xc4\x83torul oamenilor. Pentru ei l-a \xc3\xaen\xc8\x99elat pe Zeus de dou\xc4\x83 ori.\n_START_SECTION_\nSacrificiul de la Mecone\n_START_PARAGRAPH_\nOamenii trebuiau s\xc4\x83 sacrifice un taur zeilor la Mecone, probabil un nume pentru ora\xc8\x99ul antic Sicion din nordul Peloponezului. Prometeu a luat oasele \xc8\x99i pielea taurului \xc8\x99i le-a ascuns sub un strat gros de gr\xc4\x83sime. Apoi a luat carnea \xc8\x99i a ascuns-o sub stomacul animalului \xc8\x99i l-a pus pe Zeus s\xc4\x83 aleag\xc4\x83. Acesta, v\xc4\x83z\xc3\xa2nd gr\xc4\x83simea, a ales f\xc4\x83r\xc4\x83 s\xc4\x83-\xc8\x99i dea seama, pielea \xc8\x99i oasele. F\xc4\x83c\xc3\xa2ndu-le oamenilor partea cea mai bun\xc4\x83 la \xc3\xaemp\xc4\x83r\xc8\x9birea unei jertfe destinate lui Zeus, titanul a atras pentru prima dat\xc4\x83 asupra sa m\xc3\xa2nia acestuia din urm\xc4\x83. Drept r\xc4\x83zbunare, p\xc4\x83rintele zeilor le-a luat muritorilor focul.\n_START_SECTION_\nFurtul focului\n_START_PARAGRAPH_\nDin nou \xc3\xaens\xc4\x83, Prometeu a g\xc4\x83sit mijlocul de a le veni \xc3\xaen ajutor. El a furat focul din ceruri \xc8\x99i l-a dat oamenilor. Se spune c\xc4\x83 a furat semin\xc8\x9bele din soare \xc8\x99i le-a adus pe p\xc4\x83m\xc3\xa2nt ascunse \xc3\xaentr-o tulpin\xc4\x83. Alte surse sus\xc8\x9bin c\xc4\x83 a luat focul din forja lui Hefaistos. Pedeapsa lui Zeus a fost \xc8\x99i mai aspr\xc4\x83. \xc3\x8el \xc3\xaenl\xc4\x83n\xc8\x9bui pe Prometeu de o st\xc3\xa2nc\xc4\x83 pe muntele Kazbek din Caucaz. Un vultur uria\xc8\x99, pas\xc4\x83re monstruoas\xc4\x83 z\xc4\x83mislit\xc4\x83 de Tifon \xc8\x99i de Echidna, \xc3\xaei devora zilnic ficatul, care peste noapte se regenera. \xc3\x8en felul acesta titanul a fost supus unui chin zilnic. _NEWLINE_Prometeu \xc3\xael sf\xc4\x83tuise pe Epimeteu s\xc4\x83 nu accepte niciun dar de la zei, dar \xc3\xaen absen\xc8\x9ba acestuia Zeus l-a convins s\xc4\x83 o ia pe Pandora, cea care ajunge s\xc4\x83 r\xc4\x83sp\xc3\xa2ndeasc\xc4\x83 \xc3\xaen lume toate relele \xc8\x99i nenorocirile.\n_START_SECTION_\nSalvat de Heracle\n_START_PARAGRAPH_\nHeracle a trecut pe l\xc3\xa2ng\xc4\x83 Caucaz \xc3\xaen drum spre Gr\xc4\x83dina Hesperidelor. El a ucis vulturul cu una din s\xc4\x83ge\xc8\x9bile sale otr\xc4\x83vite \xc8\x99i l-a eliberat pe Prometeu, ale c\xc4\x83rui chinuri s-au sf\xc3\xa2r\xc8\x99it. Mul\xc8\x9bumit c\xc4\x83 aceste fapte de vitejie vor r\xc4\x83sp\xc3\xa2ndi gloria fiului s\xc4\x83u, Zeus nu s-a \xc3\xaempotrivit, dar ca sentin\xc8\x9ba sa s\xc4\x83 nu fie z\xc4\x83d\xc4\x83rnicit\xc4\x83, l-a pus s\xc4\x83 poarte un inel din o\xc8\x9belul lan\xc8\x9burilor sale cu o piatr\xc4\x83 din st\xc3\xa2nca muntelui, ca titanul s\xc4\x83 fie \xc3\xaen continuare, simbolic, legat de piatr\xc4\x83. \xc3\x8en schimb, Prometeu \xc3\xae\xc8\x99i folose\xc8\x99te darul profe\xc8\x9biei pentru a-l ajuta pe Heracle s\xc4\x83 ob\xc8\x9bin\xc4\x83 merele Hesperidelor.\n_START_SECTION_\nNemurirea\n_START_PARAGRAPH_\nCentaurul Chiron, r\xc4\x83nit de una dintre s\xc4\x83ge\xc8\x9bile otr\xc4\x83vite al lui Heracle, suferea continuu \xc8\x99i dorea s\xc4\x83 moar\xc4\x83, dar fiind nemuritor trebuia s\xc4\x83 g\xc4\x83seasc\xc4\x83 pe cineva care s\xc4\x83 accepte darul nemuririi de la el. Prometeu consim\xc8\x9bi \xc8\x99i deveni nemuritor. Zeus accept\xc4\x83 dornic salvarea \xc8\x99i noul statut al acestuia, c\xc3\xa2nd Prometeu \xc3\xaei prezise c\xc4\x83 fiul lui Tetis, pe care Zeus o iubea, va fi mult mai puternic dec\xc3\xa2t tat\xc4\x83l s\xc4\x83u. Prometeu prezise de asemenea potopul pe care-l va trimite Zeus pentru a nimici omenirea, \xc8\x99i-\xc8\x99i sf\xc4\x83tui fiul, Deucalion, ca acesta s\xc4\x83 supravie\xc8\x9buiasc\xc4\x83.\n_START_SECTION_\nCultul lui Prometeu\n_START_PARAGRAPH_\nS-au g\xc4\x83sit dovezi \xc3\xaen Atena al unui cult al lui Prometeu, de dimensiuni reduse. S-a sugerat c\xc4\x83 ar fi putut fi patronul olarilor, o teorie controversat\xc4\x83. \xc3\x8entr-o dumbrav\xc4\x83 din nordul Atenei numit\xc4\x83 Akad\xe1\xb8\x97meia s-a g\xc4\x83sit un altar \xc3\xaenchinat lui Prometeu.\n_START_SECTION_\nGrecia antic\xc4\x83\n_START_PARAGRAPH_\nPrometeu este frecvent \xc3\xaent\xc3\xa2lnit \xc3\xaen operele artistice de-a lungul istoriei. Este unul dintre cele mai vechi personaje, considerat un personaj p\xc4\x83c\xc4\x83lici arhetip pre-Hesiod. \xc3\x8en perioada t\xc3\xa2rzie a Greciei, apare \xc3\xaen operele lui Eschil \xc8\x99i ale lui Platon, printre al\xc8\x9bii. _NEWLINE_Primul s-a concentrat pe aspectul tragic teatral. Din trilogia lui Eschil nu r\xc4\x83m\xc3\xa2ne dec\xc3\xa2t Prometeu \xc3\xaenl\xc3\xa2n\xc8\x9buit, una dintre cele mai faimoase versiuni ale mitului. Aceasta reitereaz\xc4\x83, sintetizeaz\xc4\x83 \xc8\x99i extinde miturile precedente, \xc3\xaen special opera lui Hesiod. \xc3\x8en opera lui Eschil, Prometeu i-a ajutat pe olimpieni s\xc4\x83 \xc3\xaenfr\xc3\xa2ng\xc4\x83 titanii \xc3\xaen Titanomahie, astfel pedeapsa acestuia apare \xc3\xaentr-o lumin\xc4\x83 nou\xc4\x83 ca un crunt act de tr\xc4\x83dare._NEWLINE_Platon \xc3\xaen Protagoras discut\xc4\x83 atributele umane necesare unei civiliza\xc8\x9bii de succes folosid mitul \xc3\xaen care Prometeu \xc8\x99i Epimeteu \xc3\xaempart abilit\xc4\x83\xc8\x9bi vie\xc8\x9buitoarelor, printre care \xc8\x99i oamenii.\n_START_SECTION_\nRoma antic\xc4\x83\n_START_PARAGRAPH_\nMitul lui Prometeu \xc3\xaencepe s\xc4\x83 apar\xc4\x83 pe morminte. \xc3\x8en aceea\xc8\x99i perioad\xc4\x83 \xc3\xaen mitologia georgian\xc4\x83, eroul Amirani provoac\xc4\x83 un zeu \xc8\x99i este de asemenea \xc3\xaenl\xc4\x83n\xc8\x9buit \xc3\xaen Caucaz unde p\xc4\x83s\xc4\x83rile \xc3\xaei m\xc4\x83n\xc3\xa2nc\xc4\x83 organele.\n_START_SECTION_\nEvul Mediu\n_START_PARAGRAPH_\nPrometeu devine din ce \xc3\xaen ce mai popular o dat\xc4\x83 cu publicarea manualului de mitologie al lui Fulgentius Placiades, urmat\xc4\x83 de Genealogia Deorum Gentilium (c. 1374) a lui Giovanni Boccaccio, interpret\xc3\xa2nd mitul prin perspectiva euhemerismului \xc8\x99i al metaforei. Marsilio Ficino (Quaestiones Quinque de Mente, c. 1477) adopt\xc4\x83 o perspectiv\xc4\x83 mai sever\xc4\x83, filozofic\xc4\x83, unde chinurile acestuia sunt chinurile ra\xc8\x9biunii asupra omului.\n_START_SECTION_\nRena\xc8\x99terea\n_START_PARAGRAPH_\nDatorit\xc4\x83 scrierilor lui Boccaccio Ficino, Prometeu devine un subiect de mare interes pentru pictori \xc8\x99i sculptori, printre care Piero di Cosimo \xc8\x99i Parmigianino. De asemenea Shakespeare \xc3\xaen punctul culminant al piesei de teatru Otello face referire la mitul lui Prometeu \xe2\x80\x9eC\xc3\xa2nd se va stinge-odat\xc4\x83, \xc3\xaen van a\xc8\x99 c\xc4\x83ut\xc4\x83 / Prometeescul foc ce te-ar aprinde iar\xc4\x83\xc8\x99i. / Am rupt odat\xc4\x83 floarea, zadarnic ne-ncerc\xc4\x83m / S\xc4\x83 \xc3\xaennoim puterea ce via\xc8\x9ba \xc3\xaei hr\xc4\x83ne\xc8\x99te,\xe2\x80\x9d unde \xe2\x80\x9ePrometeescul foc\xe2\x80\x9d face referire la mitul \xc3\xaen care Prometeu cl\xc4\x83de\xc8\x99te oamenii din lut \xc8\x99i le d\xc4\x83 via\xc8\x9b\xc4\x83 cu foc.\n_START_SECTION_\nPost-rena\xc8\x99tere\n_START_PARAGRAPH_\n\xc3\x8en perioada romantic\xc4\x83, Prometeu a reprezentat un personaj rebel \xc3\xaempotriva tiraniei Bisericii, patriarhiei \xc8\x99i monarhiei. Apare ca eul liric \xc3\xaen poemul eponim al lui Goethe (1789) adres\xc3\xa2ndu-i-se lui Dumnezeu, acuzator. \xc3\x8en Prometeu dezl\xc4\x83n\xc8\x9buit (1820) Percy Bysshe Shelley rescrie piesa pierdut\xc4\x83 a lui Eschil, oferind un Prometeu ne\xc3\xaenfr\xc3\xa2nt care \xc3\xaei arunc\xc4\x83 \xc3\xaen fa\xc8\x9b\xc4\x83 lui Zeus descoperirile civiliza\xc8\x9biei umane. Romanul lui Mary Shelley, Frankenstein (1818) este subintitulat "Modernul Prometeu". Influen\xc8\x9bele mitului mai apar \xc3\xaen muzic\xc4\x83, oper\xc4\x83 \xc8\x99i balet. \xc3\x8en sec. XX, Kafka face o scurt\xc4\x83 analiz\xc4\x83 a mitului.'